אלחנן ניר

הרב אלחנן נריה ניר (נולד ב-1980) הוא משורר, סופר, ר"מ בישיבת שיח יצחק, רב קהילת "מבקשי" בירושלים, ועורך מוסף "שבת" של מקור ראשון. זוכה פרס ראש הממשלה ליצירה לשנת 2011 ובפרס שר החינוך לתרבות יהודית לשנת 2019.

ביוגרפיה
נולד לרחל ולרב חגי ניר (שכיהן עשרים שנה כרב היישוב מעלה מכמש). בעת שלמד בישיבת ירושלים לצעירים החל לכתוב שירה ויצר קשרים עם הסופר משה שמיר ועם המשוררים נתן יונתן ודליה רביקוביץ. למד בישיבת מדברה כעדן ובישיבת מרכז הרב, שם היה קרוב לרב אברהם אלקנה כהנא שפירא, קשר מיוחד שהחל עוד בילדותו ועד לימיו בישיבה. באותן שנים שמע בקביעות שיעורים בתלמוד מהרב אשר אריאלי, במוסר מהרב שלמה וולבה, בחסידות מהרב עדין שטינזלץ והרב ישראל פרידמן בן-שלום, ובקבלה מהרב יוסף ליב זוסמן, והוסמך לרבנות בידי הרב זלמן נחמיה גולדברג (הגרז"ן). את שירותו הצבאי עשה כתצפיתן-לוחם ביחידת דובדבן ולחם ברמאללה ובג'נין במבצע חומת מגן. לאחר מכן, למד בישיבת שיח יצחק באפרת, התקרב לרב שג"ר ולמשנתו והשתלב בעריכת כתביו.

משנת 2004 משמש ניר כר"מ בישיבת שיח יצחק. בשיעוריו בהלכה הוא מעביר מערכות בנושאים רחבים בהלכה. בשיעוריו במחשבה הוא מחבר בין החסידות והקבלה לדרכי חשיבה מזרחיות ומערביות, דוגמת אמנות, ספרות ופסיכולוגיה. ניר מלמד גם במכללת הרצוג ובמת"ן, ולימד בעבר במרכז שטינזלץ ובישיבות ההסדר שירת משה ביפו ומחניים. בשנת 2015 הקים בישיבת שיח יצחק את בית המדרש "נהלך ברגש" - חבורה של אברכים חרדים העוסקת בבירור נושאי יסוד עכשוויים בהלכה, מחשבת ישראל ועבודת ה'. בשנת 2019 נוספו לבית המדרש שתי חבורות של בחורי ישיבה חרדים, ובשנת 2021 נוספה קבוצת נשים חרדיות. כל קבוצה פועלת באופן עצמאי.

ניר היה מבקר התרבות של כתב העת נקודה במשך כשנתיים, ועורכו הראשון של עלון השבת לצעירים עולם קטן במשך כמה חודשים. בשנת 2004 ייסד את מדור הספרות במוסף "שבת" בעיתון מקור ראשון, ובראשית שנת 2012 החליף את יואב שורק ומונה לעורך המוסף.

בהמשך למסורת המשפחתית שהחל סבה של אשתו, הרב פרופ' פינחס פלאי, עומד ניר בקשר עם אנשי תנועת המקויה היפנית ומשמש עבורם כמורה רוחני. לאחר רעידת האדמה והצונמי בסנדאי (2011), הרצה שם ניר בפני אלפי אנשים בנושא "צמיחה רוחנית מתוך משבר". בחודשי מלחמת חרבות ברזל נסע איתם לחיילים בחזית, לפצועי המלחמה, למשפחות הנופלים ולקהילות המפונים.

 חיים אישיים 
נשוי לשרה ניר, בתם של הסופרת אמונה אלון והשר לשעבר הרב בני אלון. אב לשישה ילדים. גיסיו הם יוצרי הקולנוע אורי אלון ועמיחי חסון.

 יצירתו הספרותית 
בשנת 2011 זכה ניר בפרס ראש הממשלה ליצירה וב-2019 זכה בפרס שר החינוך לתרבות יהודית. מאמריו מתפרסמים במוסף שבת של מקור ראשון ושיריו מתפרסמים בהארץ ובידיעות אחרונות ותורגמו לאנגלית, צרפתית, ערבית, פולנית, הולנדית, הונגרית, ספרדית, צ'כית ויפנית, ונכנסו לתוכניות הלימוד בתיכונים ולמבחני הבגרות בספרות. ספריו יצאו במהדורות רבות ושירים ופיוטים שכתב הולחנו ובוצעו על ידי חכם דוד מנחם, יאיר הראל, להקת עלמא ואביאל סולטן.

ספריו
פרוזה:
 רק שנינו, הוצאת הקיבוץ המאוחד / הספריה החדשה, 2017. הספר נערך בידי מנחם פרי וזכה ב-2014, עוד בהיותו בכתב יד, במלגת פוזן הבינלאומית ובשנת 2017 בפרס שרת התרבות. תורגם לרוסית וראה אור במוסקבה בשנת 2019.

הגות:
 אם רץ לבך - רוח וקודש בחיי היום-יום, הוצאת ידיעות ספרים, 2011. זכה בפרס עמינח לשנת 2017
 יהודי בלילה - מסע בעקבות חלומותיו של רבי נחמן מברסלב, הוצאת ידיעות ספרים, 2017
 היום אתם יוצאים - עיוני דעת ולב לחג החירות ולכל השנה, הוצאת ידיעות ספרים, 2022
 זכרנו לחיים - עיוני דעת ולב לראש השנה ולימי הסליחה והרחמים, הוצאת ידיעות ספרים, 2025

שירה:
 תחינה על האינטימיות, הוצאת הקיבוץ המאוחד, 2008. זכה בפרס ורטהיים לשירה לשנת 2008 ובפרס רמת גן לספרות לשנת 2010.
 האש הרגילה, הוצאת הקיבוץ המאוחד, סדרת ריתמוס, 2011. זכה בפרס י"ל גולדברג מטעם קק"ל לשנת 2015.
 מי שנפלה עליו מפולת, הוצאת הקיבוץ המאוחד, סדרת ריתמוס, 2014. זכה בפרס קוגל לשירה לשנת 2016.
 גוף שנתת בי, הוצאת הקיבוץ המאוחד, סדרת ריתמוס, 2019.
 עכשיו אנחנו צריכים תורה חדשה, הוצאת הקיבוץ המאוחד, סדרת ריתמוס, 2026.

בעריכתו
ספרי הרב שג"ר:
 על כפות המנעול – דרשות לימי התשובה וליום הכיפורים, הוצאת ישיבת שיח יצחק, 2004
 רעים אהובים – דרשות חתונה, הוצאת ישיבת שיח יצחק, 2008
 שיעורים על ספר התניא, ידיעות ספרים, 2021
ספר ראובן בן יוסף – מאמרים על יצירתו ושירים מן העזבון, בצרון, 2002
 הרב ישראל אריאל (ליבוביץ'), פני לבנה – כיוונים בספר יהושע, 2003
 ציר כיסופים – תפילות על ארץ ישראל, 2005
 מהודו ועד כאן – הוגים ישראלים כותבים על הודו והיהדות שלהם, הוצאת ראובן מס, 2006
 חי באמת – מאמרים מבית 'שיח יצחק' בתורת ר' נחמן מברסלב, הוצאת ישיבת שיח יצחק, 2010

קישורים חיצוניים


 ספרי אלחנן ניר, הוצאת הקיבוץ המאוחד



 צור ארליך, ריאיון עם אלחנן ניר עם הופעת "תחינה על האינטימיות", פורסם במקור במוסף 'דיוקן' של מקור ראשון, 13 בפברואר 2009


 כל הכתבות על הרב אלחנן ניר, באתר ערוץ 7

 מכּתביו  
 אש ופשטות - מילים פשוטות לזכרו של הרב אברהם אלקנה כהנא שפירא, ראש ישיבת מרכז הרב
 אלחנן ניר, באנתולוגיה מקוונת לשירה עברית, באתר של נילי דגן
/ 

הערות שוליים

קטגוריה:לוחמי יחידת דובדבן
קטגוריה:בוגרי ישיבת ירושלים לצעירים
קטגוריה:בוגרי ישיבת מרכז הרב
קטגוריה:זוכי פרס היצירה לסופרים ומשוררים
קטגוריה:זוכי פרס עמינח
קטגוריה:זוכי פרס קוגל
קטגוריה:זוכי פרס רמת גן לספרות
קטגוריה:משוררים ישראלים
קטגוריה:סגל מקור ראשון
קטגוריה:עורכים ישראלים
קטגוריה:בוגרי ישיבת שיח יצחק
קטגוריה:רבני ישיבת שיח יצחק
קטגוריה:תלמידי הרב שג"ר
קטגוריה:משפחת אלון
קטגוריה:זוכי פרס שר החינוך לתרבות יהודית
קטגוריה:ישראלים שנולדו ב-1980
קטגוריה:זוכי פרס לסופרים בראשית דרכם